
VENDIM
Nr. 268, datë 2.5.2024

PËR MIRATIMIN E KATEGORIVE TË OPERATORËVE EKONOMIKË, TË CILËT KANË NË PRONËSI OSE ADMINISTROJNË PAJISJE APO INSTALIME NËN PRESION, QË I NËNSHTROHEN DETYRIMIT PËR T’U PAJISUR ME KONTRATËN E SIGURIMIT TË PËRGJEGJËSISË CIVILE, SI DHE KUFIRIN MINIMAL TË PËRGJEGJËSISË SË TYRE, QË MBULOHET NGA KONTRATA E SIGURIMIT

Në mbështetje të nenit 100 të Kushtetutës dhe të pikës 5, të nenit 9, të ligjit nr. 32/2016, “Për garantimin e sigurisë së punës të pajisjeve dhe instalimeve nën presion”, me propozimin e zëvendëskryeministrit dhe ministri të Infrastrukturës dhe Energjisë, Këshilli i Ministrave

VENDOSI:

Neni 1 
Qëllimi

Qëllimi i këtij vendimi është:
1. Përcaktimi i kategorive të operatorëve ekonomikë, të cilët kanë në pronësi ose administrojnë pajisje apo instalime nën presion, në funksion të një veprimtarie tregtare dhe që duhet t’i nënshtrohen detyrimit për t’u pajisur me kontratën e sigurimit të përgjegjësisë civile.
2. Përcaktimi i kufirit minimal të përgjegjësisë që mbulohet nga kontrata e sigurimit, me qëllim garantimin e sigurisë së mjedisit, jetës, shëndetit dhe pronës së qytetarëve nga rreziqet e shkaktuara nga këto pajisje dhe instalime. 

Neni 2
Fusha e zbatimit

1. Dispozitat e këtij vendimi zbatohen për të gjithë operatorët ekonomikë, që administrojnë apo shfrytëzojnë pajisje dhe instalime nën presion, sipas përcaktimeve të ligjit nr. 32/2016, “Për garantimin e sigurisë së punës të pajisjeve dhe instalimeve nën presion”.
2. Sigurimi i detyrueshëm kryhet vetëm pasi operatori ekonomik ka regjistruar pajisjen/instalimin nën presion pranë Inspektoratit Shtetëror Teknik dhe Industrial, sipas përcaktimeve të nenit 7, të ligjit nr. 32/2016.

Neni 3
Kategoritë e operatorëve ekonomikë që i nënshtrohen detyrimit për t’u pajisur me kontratën e sigurimit të përgjegjësisë civile

Kategoritë e operatorëve ekonomikë, të cilët kanë në pronësi apo administrojnë pajisje/instalime nën presion, në funksion të një veprimtarie tregtare dhe që duhet t’i nënshtrohen detyrimit për t’u pajisur me kontratën e sigurimit të përgjegjësisë civile janë, si më poshtë vijon:
1. Subjekte që zhvillojnë aktivitet tregtar dhe ofrojnë shërbime për të tretë në fushat:
a) Restorant/shërbime ushqimi;
b) Akomodim/turizëm;
c) Shërbim social;
ç) Shërbim shëndetësor;
d) Institucione arsimore;
dh) Institucion/ndërmarrje shtetërore;
e) Ndërtim;
ë) Prodhim/përpunim/tregtim produkte joushqimore;
f) Prodhim/përpunim/tregtim produkte ushqimore;
g) Shoqëri tregtimi fluidi me shumicë;
gj) Shoqëri tregtimi fluidi me pakicë;
h) Shoqëri nxjerrje/prodhimi dhe përpunimi fluide/hidrokarbure;
i) Shoqëri prodhimi dhe përpunimi gazrash teknike/mjekësore;
j) Shoqëri tregtimi gazrash teknike/mjekësore me shumicë;
k) Shoqëri tregtimi gazrash teknike/mjekësore me pakicë;
l) Transportim i bombolave të ndryshme;
ll) Transportim me autocisterna;
m) Shërbime hekurudhore;
n) Shërbime detare;
nj) Aktivitete të turizmit detar;
o) Subjektet fizike dhe juridike, që operojnë në fushën e mbrojtjes nga zjarri dhe shpëtimi, që gjatë veprimtarisë së tyre përdorin enë nën presion (sistemet e mbrojtjes nga zjarri).
2. Subjektet që përdorin dhe/ose administrojnë enë nën presion, sipas volumit:
a) Kaldajë avulli dhe ujë të nxehur në prodhimtari;
b) Pajisje nën presion stacionare/rezervuar GLN (gazi i lëngshëm i naftës);
c) Bombola GLN (pajisje të transportueshme nën presion-PTNP);
ç) Enët e thjeshta nën presion/stacionare;
d) Enët kriogjenike për gazrat teknike hidrogjen/oksigjen (përfshirë PTNP-të);
dh) Bombolat e gazrave teknike dhe mjekësore (PTNP);
e) PTNP të tjera;
ë) Rezervuar hidrokarbur/lëndë djegëse;
f) Linjat teknologjike/industriale;
g) Pajisjet për shuarjen e zjarrit dhe pajisjet stacionare për shuarjen e zjarrit.
3. Kategoritë e operatorëve, lloji i pajisjes/instalimit, sipas nivelit të riskut përcaktohen në shtojcën 1, që i bashkëlidhet këtij projektvendimi.

Neni 4
Kufijtë minimalë të përgjegjësisë që mbulohen nga kontrata e sigurimit

1. Me qëllim garantimin e mbulimit të dëmeve që mund të shkaktohen ndaj mjedisit, jetës, shëndetit dhe pronës së qytetarëve, kufijtë minimalë të përgjegjësisë do të jenë, si më poshtë vijon:
a) Pajisje/impiante në presion me rrezik të ulët 10 (dhjetë) milionë lekë për ngjarje sigurimi dhe 20 (njëzet) milionë lekë në agregat;
b) Pajisje/impiante në presion me rrezik të mesëm 20 (njëzet) milionë lekë për ngjarje sigurimi dhe 40 (dyzet) milionë lekë në agregat;
c) Pajisje/impiante në presion me rrezik të lartë 35 (tridhjetë e pesë) milionë lekë për ngjarje sigurimi dhe 70 (shtatëdhjetë) milionë lekë në agregat;
ç) Pajisje/impiante në presion me rrezik shumë të lartë 50 (pesëdhjetë) milionë lekë për ngjarje sigurimi dhe 100 (njëqind) milionë lekë në agregat.
2. Kategoritë e operatorëve ekonomikë, që i nënshtrohen detyrimit për t’u pajisur me kontratën e sigurimit të përgjegjësisë civile, mund të kryejnë sigurim edhe mbi kufijtë minimalë, të përcaktuar në pikën 1, të këtij neni.

Neni 5
Parashikime të veçanta

1. Të gjitha kategoritë e operatorëve ekonomikë, sipas këtij vendimi, do të jenë përgjegjëse për të përmbushur detyrimin për të lidhur kontratën e sigurimit të përgjegjësisë civile, si dhe për rinovimin e saj pa shkëputje, përgjatë të gjithë periudhës së shfrytëzimit të pajisjeve/instalimeve nën presion për të garantuar mbulimin e dëmeve që mund të shkaktohen ndaj mjedisit, jetës, shëndetit dhe pronës së qytetarëve.
2. Ngarkohen Ministria e Infrastrukturës dhe Energjisë dhe Inspektorati Shtetëror Teknik dhe Industrial për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Belinda Balluku
Shtojca 1

Kategoritë e operatorëve, lloji i pajisjes/instalimit, sipas nivelit të riskut:

	Nr.
	PNP - Pajisje nën presion
	Volum*Presion
	Niveli i riskut

	1
	Kaldajë avulli dhe ujë të nxehur në prodhimtari
	[bookmark: _GoBack]Deri në 300 kg/orë deri në 2000 kg/orë
	Risk i ulët

	
	
	2 ton/orë deri në 37 ton/orë
	Risk i mesëm

	
	
	37 ton/orë deri në 122 (përfshirë) ton/orë
	Risk i lartë

	2
	PNP nën presion stacionare/ rezervuar GLN
	150 litra deri në 3000 litra
	Risk i lartë

	
	
	3000 litra deri në 5000.000 (përfshirë) litra
	Risk shumë i lartë

	3
	Bombola GLN (PTNP)
	Nën 5 litra
	Risk i lartë

	
	
	5 litra deri në 150 litra
	Risk shumë i lartë

	4
	Enët e thjeshta nën presion/stacionare
	
Rezervuar ajri, azoti
	Risk i mesëm

	5
	Enët kriogjenike për gazrat teknike hidrogjen/oksigjen (përfshirë PTNP-të)
	Deri në 1000 litra
	Risk i mesëm

	
	
	Mbi 1000 litra
	Risk shumë i lartë

	6
	Bombolat e gazrave teknike dhe mjekësore (PTNP)
	Nga 10 litra deri në 150 litra
	Risk i lartë

	
	
	Bombola të lëndëve të rrezikshme
	Risk shumë i lartë

	7
	PTNP të tjera
	Klasi 2-GLN
	Risk shumë i lartë

	
	
	Klasi 3-Të lëngshme
	Risk shumë i lartë

	
	
	Automjete që transportojnë PNP
	Risk shumë i lartë

	8
	Rezervuar hidrokarbur/lëndë djegëse
	Të gjitha llojet
	Risk shumë i lartë

	
	Linjat teknologjike/industriale
	Tubacionet
	Risk shumë i lartë

	
	
	Naftë bruto në zonat naftëmbajtëse
	Risk shumë i lartë

	
	
	Hidrokarbure/gazi në terminale detare
	Risk shumë i lartë

	
	
	Hidrokarbureve në impiantet e përpunimit të gazit natyror
	Risk shumë i lartë

	
	
	Rezervuar fluidi të rrezikshme
	Risk shumë i lartë

	
	
	Kaldajë vaji
	Risk shumë i lartë

	
	
	Seperator gazi
	Risk shumë i lartë

	
	
	Këmbyes nxehtësie
	Risk shumë i lartë

	
	
	Kokë pusi
	Risk shumë i lartë

	
	
	Rezervuar lëndë të rrezikshme
	Risk shumë i lartë

	
	
	PNP-të teknologjike
	Risk shumë i lartë

	
	
	Autokllavat/sterilizues
	Risk i mesëm

	
	
	PNP vakuumi
	Risk i mesëm

	9
	Të tjera
	Cisterna/rezervuar/PNP-të e të gjitha llojeve
	Risk shumë i lartë

	
	
	
	





